Franziska-saak: Twee mans gevonnis oor foonFranziska Blöchliger Franziska Blöchliger Jerome Moses (25) en Daniel Easter (33) het Vrydag in die Wynberg-distrikshof verskyn voor landdros Sylvia Mandla waar hulle skuldig gepleit het op aanklag van die besit van gesteelde eiendom. Staatsaanklaer Nicky Konisi het versoek dat die mans tot tronkstraf gevonnis word. Landdros Mandla het die mans egter tot ŉ boete van R5 000 of 12 maande tronkstraf gevonnis. Die mans was in besit van Franziska se Apple iPhone wat gesteel is toe sy verkrag en vermoor is in die Tokai-woud. Die mans is albei werkloos en het aangedui hulle kan nie die boete betaal nie. Landdros Mandla het die tronkstraf toe vir vyf jaar opgeskort. Jonathan Jonas, wat op dieselfde aanklag as die ander twee mans tereg staan, het aangedui hy sal onskuldig pleit. Sy saak sal weer op 17 Maart voorkom. Moses, Easter en Jonas het aanvanklik ook tereg gestaan op aanklagte van verkragting, moord en roof maar dié aanklagte is verlede maand teruggetrek. Die ander beskuldigde, Howard Olivier, word egter steeds van moord en verkragting aangekla. Hy het vroeër gesê hy sal skuld erken op ŉ aanklag van roof, maar skuld ontken op die ander twee aanklagte. Die landdros het egter gesê die feit dat hy skuld wil erken op die aanklag van roof plaas hom op die toneel waar die moord en verkragting plaasgevind het. Olivier het om borgtog aansoek gedoen, maar dit is geweier. Franziska se liggaam is in Maart in die Tokai-woud in Kaapstad gevind nadat sy gaan draf het en nie teruggekeer het nie. ŉ Nadoodse ondersoek het getoon Blöchliger is verkrag. Sand is in haar keel gevind en daar was wurgmerke aan haar nek. Sy het glo versmoor toe haar gesig in die grond gedruk is. Lees alle vorige berigte oor die Tokai-moord op Maroela Media.